ERW ชี้ปีนี้กำไรทำ Record High ได้ต่อแนะซื้อเป้า 5.8 บ.
ERW โบรกฯชี้ปีนี้กำไรทำ Record High ได้ต่อแนะซื้อเป้า 5.8 บ.
13 มิ.ย. 2560

บล.ดีบีเอสฯ ระบุในบทวิเคราะห์วันนี้(13 มิ.ย.) ว่า บริษัท ดิ เอราวัณ กรุ๊ป จำกัด (มหาชน) หรือ ERW กำไรไตรมาส1/60 เติบโตดีตามคาด โดยเท่ากับ 208 ล้านบาท (+8.7%เทียบช่วงเดียวกันของปีก่อน, เพิ่มเท่าตัว เทียบไตรมาสก่อนหน้า) บริษัทมีบันทึกกำไรจากขายสินทรัพย์ 2.6 ล้านบาท และส่วนแบ่งกำไรจาก ERWPF (ถือหุ้น 20%) 8.1 ล้านบาทเข้ามาในไตรมาสนี้ เทียบกับไม่มีและส่วนแบ่งผลขาดทุน 7.3 ล้านบาทใน 1Q59
โรงแรมมีรายได้และมาร์จิ้นดีขึ้น การเติบโต เทียบช่วงเดียวกันของปีก่อน มาจาก 1. รายได้โรงแรม +5.4%เทียบช่วงเดียวกันของปีก่อน , 2. จำนวนห้องเพิ่ม 11%เทียบช่วงเดียวกันของปีก่อน เป็น 6,464 ห้อง, 3. อัตรากำไรขั้นต้นสูงขึ้น 1.3% เป็น 58.2% และ 4. ดอกเบี้ยจ่ายลดลง ทั้งนี้ RevPar ในไตรมาส1/60 เพิ่ม 4%เทียบช่วงเดียวกันของปีก่อน (ไม่รวม Hop Inn) เพราะอัตราค่าเช่าห้องเพิ่ม ขณะที่อัตราการเช่าเฉลี่ย (AOR) ทรงตัวที่ 88%
แนะนำซื้อ ให้ราคาพื้นฐาน 5.80 บาท โดยเห็นว่าการเติบโตของธุรกิจยังเป็นไปได้ดีต่อเนื่อง ในปี 60 ทาง DBSV คาดว่า RevPar บริษัทจะ +7% ซึ่งมาจากอัตราค่าเช่าเพิ่ม,  AOR 84% และจำนวนห้องพักเพิ่มขึ้นจากโรงแรม Hop Inn 8 แห่งในไทยและโรงแรมในกรุงมะนิลาฟิลิปปินส์ รายได้อาหารและเครื่องดื่มเติบโตดี รวมทั้งมาร์จิ้นสูงขึ้น คาดการณ์กำไรปี 60 ขยายตัว 15% จากที่เติบโต 88% ในปี 59 นับว่ายังเป็นการขยายตัวที่ดีมาก